ΚΑΝΟΝΙΣΜΟΣ (ΕΟΚ) αριθ. 3426/91 ΤΗΣ ΕΠΙΤΡΟΠΗΣ της 26ης Νοεμβρίου 1991 για τον καθορισμό των λεπτομερειών εκτελέσεως της πιστωτικής εγγύησης των 500 εκατομμυρίων Ecu για να εξασφαλισθεί η εξαγωγή γεωργικών προϊόντων και προϊόντων διατροφής προς τη Σοβιετική Ένωση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 599/91 του Συμβουλίου της 5ης Μαρτίου 1991 σχετικά με τη θέσπιση πιστωτικής εγγύησης για την εξασφάλιση της εξαγωγής γεωργικών προϊόντων και προϊόντων διατροφής από την Κοινότητα, τη Βουλγαρία, την Τσεχοσλοβακία, την Ουγγαρία, την Πολωνία, τη Ρουμανία, τη Γιουγκοσλαβία, τη Λιθουανία, τη Λετονία και την Εσθονία προς τη Σοβιετική Ένωση (1), όπως τροποποιήθηκε τελευταία από τον κανονισμό (ΕΟΚ) αριθ. 3281/91 (2), και ιδίως το άρθρο 5,

Εκτιμώντας:

ότι ο κανονισμός (ΕΟΚ) αριθ. 599/91 του Συμβουλίου προβλέπει ότι η εγγύηση αφορά όχι μόνο τις συμβάσεις προμήθειας των γεωργικών προϊόντων και των προϊόντων διατροφής που συνάπτονται μεταξύ της Σοβιετικής Ένωσης και των κοινοτικών επιχειρήσεων αλλά επίσης τις συμβάσεις που συνάπτονται μεταξύ της Σοβιετικής Ένωσης και των επιχειρήσεων της Βουλγαρίας, της Τσεχοσλοβακίας, της Ουγγαρίας, της Πολωνίας, της Ρουμανίας, της Γιουγκοσλαβίας, της Λιθουανίας, της Λετονίας και της Εσθονίας-

ότι η δυνατότητα προμήθειας στα πλαίσια της πιστωτικής εγγυήσεως προελεύσεως Βουλγαρίας, Τσεχοσλοβακίας, Ουγγαρίας, Πολωνίας, Ρουμανίας, Γιουγκοσλαβίας, Λιθουανίας, Λετονίας και Εσθονίας απαιτούν απόφαση όσον αφορά το ποσό μέχρι το οποίο η πίστωση μπορεί να χρησιμοποιηθεί για τις αγορές στις χώρες αυτές-

ότι η δυνατότητα εξαγωγής στις εν λόγω χώρες των εν λόγω γεωργικών προϊόντων και προϊόντων διατροφής πρέπει ειδικά να ληφθεί υπόψη κατά τον καθορισμό του μέρους που μπορεί να χρησιμοποιηθεί για τις εν λόγω αγορές- ότι οι παραδόσεις που προέρχονται από τις χώρες αυτές πρέπει να αφορούν, όσο το δυνατόν περισσότερο, τα προϊόντα που απαριθμούνται στο παράρτημα της συμφωνίας με τη μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και της Ενώσεως των Σοβιετικών Σοσιαλιστικών Δημοκρατιών σχετικά με την πιστωτική εγγύηση για να εξασφαλισθεί η εξαγωγή των γεωργικών προϊόντων και των προϊόντων διατροφής προς τη Σοβιετική Ένωση (3)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Εγγύησης της Σοβιετικής Ένωσης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ποσοστό που μπορεί να φθάσει το 25 % κατ' ανώτατο όριο της διαθεσίμου πιστώσεως για τις εξαγωγές γεωργικών προϊόντων και προϊόντων διατροφής προς τη Σοβιετική Ένωση μπορεί να χρησιμοποιηθεί για την αγορά των προϊόντων αυτών, που κατάγονται από τη Βουλγαρία, την Τσεχοσλοβακία, την Ουγγαρία, την Πολωνία, τη Ρουμανία, τη Γιουγκοσλαβία, τη Λιθουανία, τη Λετονία και την Εσθονία και για τη μεταφορά τους προς τη Σοβιετική Ένωση.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Νοεμβρίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 67 της 14. 3. 1991, σ. 21. (2) ΕΕ αριθ. L 310 της 12. 11. 1991, σ. 1. (3) ΕΕ αριθ. L 202 της 25. 7. 1991, σ. 39.